Imtella' Awwissu 18, 2020 - Aġġornata 18 Ta' Awwissu, 2020 5:28pm Omm Maltija li binha ċkejken għandu diżabbiltà esprimiet il-frustrazzjoni tagħha għall-fatt li wara ħames xhur għadha qed tistenna parir dwar is-siġġu tar-roti li trid tixtri għal binha. Fuq il-midja soċjali Shylene Taliana qalet li spiċċat f'din is-sitwazzjoni f'Marzu li għadda, meta l-ajruport ingħalaq minħabba l-imxija tal-Covid-19, bil-konsegwenza li t-tekniku li kien ġej mir-Renju Unit biex jeżamina lil binha ma setax jiġi. Qalet li issa li t-teniku kienet finalment ġejja Malta, pajjiżna ġie 'blacklisted' mir-Renju Unit, b'konsegwenza li t-titjira kellha tiġi kkanċellata. "Is-siġġu tar-roti huwa s-saqajn ta' uliedna," qalet is-Sinura Taliana. "Għexieren ta' tfal li għandhom bżonn siġġu tar-roti se jibqgħu mingħajru. Dan ifisser qagħda ħażina li tikkawża uġigħ sever fil-ġogi u l-muskoli, kif ukoll ċans li jiżviluppaw kumplikazzjonijiet." Żiedet li waqt li fis-sajf kienu għaddejjin il-'parties', ħafna mit-terapija li għandhom bżonn tfal b'diżabbiltà ma regħetx bdiet, bl-eċċezzjoni tal-fiżjoterapija. Qalet li s-sitwazzjoni marret għall-agħar bid-direttivi tal-UĦM fi żmien daqstant sensittiv. Hija appellat lill-awtoritajiet biex iżommu lit-tfal vulnerabbli f'moħħhom u jifhmu li t-terapija hija importanti ħafna, u li mingħajra t-tfal tista' ssirilhom ħsara irreparabbli. "Min se jerfa' responsabbiltà għal dan kollu meta tgħaddi l-Corona u uliedna jkunu għadhom qed ibatu?" Dwar dan il-każ ikkummenta wkoll il-Kummissarju għad-Drittijiet tal-Persuni b'Diżabbiltà, Oliver Scicluna, li qal li dak li qalet is-Sinjura Taliana ilu jisħaq fuqu. "Din mhix invenzjoni tiegħi imma realtà li qed jgħixu ħafna."